Samsa ondersoek oliestorting by Algoabaai | Maroela Media
Die Suid-Afrikaanse Maritieme Veiligheidsowerheid (Samsa) het 'n ondersoek van stapel gestuur om vas te stel waarom sowat 400 liter skeepsbrandstof hierdie naweek in die see by Algoabaai se Ngqura-hawe in die Oos-Kaap gestort is.
Die owerheid het Maandag in 'n verklaring gesê dié storting wat Saterdag in die vroeë oggendure plaasgevind het, is sedertdien onder beheer gebring en sal na verwagting geen omliggende strande of eilande bereik nie.
Luidens die verklaring is 'n maatskappy sedertdien gekontrakteer om die situasie te evalueer. Die maatskappy het vasgestel daar is geen olie meer in die water te bespeur nie.
Maroela Media het vroeër berig die oliestorting het plaasgevind tydens die hervul van 'n Liberiese skip ter see, sowat 20 km vanaf Port Elizabeth.
Volgens Samsa het die skeepsbrandstof tydens die hervul oorgeloop.
Die olie-opruimingsmaatskappy SA Marine Fuels is die naweek inderhaas ontbied om die oliestorting te probeer beperk.
Sobantu Tilayi, uitvoerende hoof van Samsa, het gesê die owerheid sou na verwagting ook vanoggend verskeie strande en eilande aan die Baaise kus besoek om seker te maak dat die olie nie die kus bereik het nie.
"Samsa sal 'n deeglike ondersoek na hierdie ongelukkige voorval doen. Terwyl die verantwoordelikheid van die voorkoming van besoedeling deur skepe op die see nie meer by Samsa berus nie, maar by die departement van omgewingsake, neem ons steeds ons rol as die bewaarder van die land se maritieme sake asook die bevordering van die Suid-Afrikaanse maritieme ekonomie ernstig op," het Tilayi in die verklaring gesê.
Luidens die verklaring is Samsa deeglik bewus van die gevolge wat 'n oliestorting op die seelewe asook die ekonomie het.
Tilayi het gesê Samsa sal alles in sy vermoë doen om seker te maak dat 'n soortgelyke geval nie weer gebeur nie.